इसी बीच एक घटना घट गई। वह एक अगहनी शाम थी। हवा में हल्की कनकनी थी। बुढिय़ा अपनी झोपड़ी में अकेली बैठी हुई थी। उसे ठंड सी महसूस हुई तो उसने कँथरी बदन पर ओढ़ ली। आज उसका रोने का मन हो रहा था पता नहीं क्यों। ऐसे ही अक्सर अकेली सुनसान रातों में उसका रोने का मन होता है और वह भोंकार कर रोती है। तब उसके कमजोर गले से किसी बच्चे के रिरियाने जैसी आवाज निकलती है। पड़ोस के लोग सुनकर सहम जाते हैं आधी रात को यह डायन कोई साधना कर रही है।